
Prilog: Kako Obzor 2020. može pridonijeti kružnom gospodarstvu?
Kružno gospodarstvo razvojna je strategija koja uključuje gospodarski rast bez povećanja potrošnje resursa, duboke promjene u lancima proizvodnje i navikama potrošača te ponovno osmišljavanje industrijskih sustava na razini cijelih sustava. Oslanja se na tehnološke, društvene i organizacijske inovacije. U takvom gospodarstvu potreban je niz novih vještina i znanja, kao i novi financijski instrumenti i sudjelovanje više dionika. U pogledu djelovanja, ono može biti potkrijepljeno pokaznim aktivnostima, prihvaćanjem na tržištu, podizanjem svijesti, širenjem informacija i internacionalizacijom. 
U pogledu sadržaja, potrebna je snažna integracija dijelova Industrijsko vodstvo (II. dio) i Društveni izazovi (III. dio) programa Obzor 2020. Budući da se u kružnom gospodarstvu uzima u obzir potencijal cijelog lanca vrijednosti, potrebna mu je potpora u svim dijelovima lanca istraživanja i inovacija. Stoga će u određenoj mjeri biti potreban doprinos i drugih dijelova programa Obzor 2020., i to onih za Izvrsnu znanost (I. dio), Širenje izvrsnosti i sudjelovanja (IV. dio), Znanost s društvom i za društvo (V. dio), Nenuklearno izravno djelovanje Zajedničkog istraživačkog centra (VI. dio) i Europski institut za inovacije i tehnologiju (VII. dio). Doprinos dijelova programa Obzor 2020. kružnom gospodarstvu sažeto je iznesen u nastavku. Treba napomenuti da se kroz program Obzor 2020. podupiru javno-privatno partnerstvo SPIRE i Zajednička tehnološka inicijativa za bioindustriju, koji znatno doprinose ciljevima kružnoga gospodarstva.

